钦定古今图书集成/明伦汇编/氏族典/第224卷 > 《廖用贤尚友录》 > 阳球
## 钦定古今图书集成/明伦汇编/氏族典/第224卷 > 《廖用贤尚友录》 > 阳球

按《后汉书阳球传》：“球字方正，渔阳泉州人也。家世大
姓冠盖。球能击剑，习弓马，性严厉，好申韩之学。郡吏
有辱其母者，球结少年数十人，杀吏灭其家，由是知
名。初举孝廉，补尚书侍郎，出为高唐令，以严苛过理。
郡守收举，会赦见原。辟司徒刘宠府，举高第。九江山
贼起，三府上球有理奸才，拜九江太守。球到，设方略”，
凶贼殄破。迁平原相。坐严苦，征诣廷尉，当免官。灵帝
以球九江时有功，拜议郎，迁将作大匠，坐事论。顷之，
拜尚书令。时中常侍王甫、曹节等奸虐弄权，扇动外
内，球尝拊髀发愤曰：“若阳球作司隶，此曹子安得容
乎？”光和二年，迁为司隶校尉。球诣阙谢恩，奏收甫及
太尉段颎等送洛阳狱，及甫子永乐少府萌、沛相吉。
球自临考，甫等五毒备极，父子悉死杖下，颎亦自杀，
乃僵磔甫尸。球既诛甫，复欲以次表曹节等，权门闻
之，莫不屏气。时顺帝虞贵人葬，百官会丧还，曹节见
磔甫尸道次，慨然抆泪，直入省白帝曰：“阳球好为妄
作，不宜使在司隶，以骋毒虐。”帝乃徙球为卫尉。其冬，
司徒刘郃与球议收案张让、曹节，节等知之，共诬白
郃等。遂收球送洛阳狱，诛死，妻子徙边。